Tule mukaan ry

**Tule mukaan ry** on vuonna 2019 Helsingissä perustettu yhdistys, jonka toiminta keskittyy maahanmuuttajataustaisten perheiden ja nuorten tukemiseen. Yhdistys perustettiin Somali Reconstruction And social Development ry:n (Sorasod) konkurssiin menon jälkeen, ja sen vastuuhenkilöistä osa on samoja kuin edeltäjäyhdistyksessä. Yhdistys järjestää erityisesti somalinkieliselle yhteisölle suunnattua vertaisryhmätoimintaa, nuorten tapahtumia, koulutuksia ja leiritoimintaa.

## Tausta
Tule mukaan ry:n edeltäjä Somali Reconstruction And social Development ry (Sorasod) perustettiin lokakuussa 2002 ja toimi Vantaalla. Yhdistys järjesti maahanmuuttajataustaisten lasten ja nuorten läksykerhoja ja leiritoimintaa. Lisäksi yhdistyksellä oli Suomen ulkoministeriön tuella toteutettu Waaberi-kouluhanke Somaliassa, joka sai vuosina 2011–2016 valtionavustusta yli 450&nbsp;000 euroa.

Sorasod sai 16 toimintavuotensa aikana yli miljoona euroa avustuksia muun muassa Raha-automaattiyhdistysltä, sosiaali- ja terveysjärjestöjen avustuskeskus STEA:lta, ulkoministeriöltä ja Vantaan kaupungilta. STEA suoritti kesällä 2018 tarkastuksen, jossa paljastui, että avustusvaroja oli käytetty muun muassa toiminnanjohtajan hierontoihin, kuntosalijäsenyyteen, pysäköintisakkoihin ja kotiin tilattuun pyykinpesukoneeseen. Hankkeille oli merkitty yli 15 000 euroa matkakuluja, ja kilometrikorvauksia oli maksettu toiminnanjohtajalle ja hänen hallitukseen kuuluville perheenjäsenilleen yli 12 000 euroa. STEA peri yhdistykseltä takaisin 109 738 euroa ja teki rikosilmoituksen.

Sorasod hakeutui konkurssiin syyskuussa 2018, ja konkurssi raukesi kolme kuukautta myöhemmin varojen puutteessa. Vuonna 2019 perustettiin Tule mukaan ry, jonka vastuuhenkilöistä toinen oli sama kuin Sorasodissa. Sorasodin toiminnanjohtajasta tuli uuden yhdistyksen asiantuntija. Hän on syytteessä törkeästä avustuspetoksesta Sorasodin toiminnasta.

## Toiminta
Yhdistyksen toimintamuotoihin kuuluvat nuorten tapahtumat, retket, vanhempien illat ja seminaarit. Vuonna 2025 yhdistys toteutti kuusi nuorten tapahtumaa, kaksi retkeä, kaksi vanhempien iltaa ja yhden seminaarin.

Yhdistys järjestää somalinkielisille maahanmuuttajataustaisille vanhemmille suunnattuja vertaisryhmiä, joissa käsitellään muun muassa peruskoulun jälkeisiä koulutusvaihtoehtoja ja lasten ammatinvalinnan tukemista. Lisäksi yhdistys järjestää ohjelmointikoulutuksia sekä monikielisiä leikkitreffejä yhteistyössä LapCI ry:n kanssa sisäkorvaistutetta käyttävien lasten perheille.

Yhdistyksen toimisto sijaitsee Ratamestarinkadulla Helsingissä ja se avattiin 1. maaliskuuta 2021.

## Avustukset
### Starttiavustus ja pika-avustus
Helsingin kaupungin kulttuuri- ja vapaa-aikalautakunnan nuorisojaosto myönsi 16. huhtikuuta 2020 Tule mukaan ry:n nuorisotoiminnalle 2 600 euron starttiavustuksen. Kumppanuuspäällikkö myönsi lisäksi 24. huhtikuuta 2020 nuorten digitaalisen toiminnan kehittämiseen 1 000 euron pika-avustuksen. Yhdistys ei ollut sääntöjensä ja jäsenpohjansa puolesta nuorisoyhdistys, joten avustukset myönnettiin ehdolla, että yhdistys erottelee tilinpidossaan nuorisotoiminnan osuuden.

Yhdistyksen tuli selvittää avustusten käyttö 31. maaliskuuta 2021 mennessä. Yhdistys toimitti tilinpäätöksen määräaikaan mennessä, mutta siinä ei eritelty nuorisotoiminnan osuutta eikä pika-avustuksella ollut omaa kustannuspaikkaa. Nuorisojaosto asetti 15. kesäkuuta 2021 uuden määräajan hyväksyttävän selvityksen toimittamiselle. Useiden lisäselvityspyyntöjen jälkeen yhdistys toimitti kuitteja ja tositteita, jotka olivat puutteellisia ja osin virheellisiä: osasta puuttui päivämäärä tai ostoksen laatu, kuiteissa ei ollut juoksevaa numerointia, ja aineistossa oli laskuja ilman maksutositetta. Nuorisotoiminnan menoiksi oli esitetty muun muassa toiminnanjohtajan puhelin- ja sähkölaskuja sekä astianpesukone.

Yhdistykselle varattiin lokakuussa 2021 kuulemistilaisuus, jossa sitä pyydettiin erittelemään nuorisotoiminnan menot ja toimintamuodot. Yhdistys toimitti marraskuussa 2021 selvityksen, jossa se oli kirjoittanut aiemmin toimitettuihin kuitteihin uusia merkintöjä ja poistanut osan aiemmin esitetyistä kuiteista, kuten toiminnanjohtajan kilometrikorvaukset ja puhelin-, sähkö- ja luottokorttilaskut. Yhdistys ei selvittänyt yhtään toimintamuotoa eikä toimintaan osallistujia. Kumppanuuspäällikkö päätti 1. maaliskuuta 2022 periä molemmat avustukset kokonaisuudessaan takaisin.

### Leiriavustus
Nuorisojaosto myönsi 28. tammikuuta 2021 yhdistykselle 5 904 euron loma-aikojen leiriavustusennakkoa ajalle 1.11.2020–31.10.2021. Yhdistys haki avustusta neljälle Kiljavalla järjestettävälle yöleirille, joille arvioitiin osallistuvan 108 helsinkiläistä 7–16-vuotiasta leiriläistä. Yhdistys kuitenkin perui kaikki suunnitellut yöleirit ja ilmoitti järjestäneensä niiden sijasta kuusi yöleiriä sekä viisi Somaliwiik-päiväleiriä Myllypurossa. Yhdistys ei toimittanut pyydettyjä lisäselvityksiä leirien toteutumisesta, kuten osallistujaluetteloita, ohjaajatietoja, leiriohjelmia tai tilavarausvahvistuksia. Helsingin kaupungin nuorisopalvelut selvitti, ettei yhdistys ollut varannut ilmoittamiaan tiloja Myllypuron liikuntapuistosta väitettyjen leirien ajankohtana. Kumppanuuspäällikkö päätti 14. joulukuuta 2022 periä avustuksen kokonaisuudessaan takaisin. Leiritoiminnan menoiksi oli merkitty henkilökohtaisilta vaikuttavia kuluja, kuten autopesuja, aurinkolaseja, huuhteluainetta ja Ikeasta ostettu sängynpääty.

Yhdistys maksoi Helsingin kaupungille takaisin yhteensä 9 500 euroa vuoden 2020 avustuksia.

### Muut avustushakemukset
Yhdistys on hakenut avustuksia myös Aluehallintovirastolta sekä Vantaan kaupungilta. Vantaan kaupunki hylkäsi hakemuksen Sorasodin konkurssin vuoksi selvittämättä jääneiden hankekulujen takia.

### Uudet avustukset
Muutaman vuoden tauon jälkeen yhdistys haki vuodelle 2025 toiminta-avustusta 64 000 euroa Helsingin kaupungilta, josta myönnettiin 3 000 euroa. Tammikuussa 2026 nuorisojaosto hyväksyi yhdistykselle yli 4 000 euron leiriavustuksen, jonka maksaminen edellyttää, että yhdistys toimittaa kaupungille vuoden 2025 välitilinpäätöksen ja toimintakertomuksen.

## Lähteet

## Aiheesta muualla
*